CELEX: 32020D1688
Language: lt
Date: 1600992000000
Title: Europos Centrinio Banko sprendimas (ES) 2020/1688 2020 m. rugsėjo 25 d. kuriuo iš dalies keičiamas Sprendimas (ES) 2020/187 dėl trečiosios padengtų obligacijų pirkimo programos įgyvendinimo (ECB/2020/48)

2020 11 13   
               
               
                  LT
               
               
                  Europos Sąjungos oficialusis leidinys
               
               
                  L 379/58
               
            
         EUROPOS CENTRINIO BANKO SPRENDIMAS (ES) 2020/1688
         2020 m. rugsėjo 25 d.
         kuriuo iš dalies keičiamas Sprendimas (ES) 2020/187 dėl trečiosios padengtų obligacijų pirkimo programos įgyvendinimo (ECB/2020/48)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
         atsižvelgdama į Europos centrinių bankų sistemos ir Europos Centrinio Banko statutą, ypač į jo 12 straipsnio 1 dalies antrą pastraipą, kartu su 3 straipsnio 1 dalies pirma įtrauka, ir 18 straipsnio 1 dalį,
         kadangi:
         
                     (1)
                  
                  
                     Europos Centrinio Banko sprendimu ECB/2014/40 (1) buvo sukurta trečioji padengtų obligacijų pirkimo programa (POPP3), šis sprendimas buvo išdėstytas nauja redakcija priėmus Europos Centrinio Banko sprendimą (ES) 2020/187 (ECB/2020/8) (2). Kartu su turtu užtikrintų vertybinių popierių pirkimo programa, viešojo sektoriaus vertybinių popierių pirkimo antrinėse rinkose programa ir bendrovių sektoriaus pirkimo programa, POPP3 yra Europos Centrinio Banko (ECB) išplėstos turto pirkimo programos (TPP) dalis. TPP siekiama gerinti pinigų politikos perdavimą, skatinti kredito teikimą euro zonos ekonomikai, palengvinti skolinimosi sąlygas namų ūkiams ir įmonėms ir vidutiniu laikotarpiu prisidėti prie to, kad infliacijos lygis grįžtų į mažesnį kaip 2 %, bet jam artimą lygį, suderinamą su pagrindiniu ECB tikslu – palaikyti kainų stabilumą;
                  
               
                     (2)
                  
                  
                     2020 m. kovo 5 d. Valdančioji taryba nusprendė, kad, esant tam tikroms iš anksto apibrėžtoms aplinkybėms, automatiškai apribojama tinkamos sandorio šalies galimybė naudotis Eurosistemos pinigų politikos operacijomis. Valdančioji taryba taip pat nusprendė, kad tais atvejais ir tol, kol pagal Europos Centrinio Banko gaires (ES) 2015/510 (ECB/2014/60) (3) taikomas toks automatinis apribojimas arba sustabdymas arba panaikinimas, atitinkamai tos sandorio šalies išleistos padengtos obligacijos taip pat turėtų būti automatiškai neperkamos pagal POPP3. Valdančioji taryba taip pat nusprendė, kad šiuos sprendimus įtvirtinantys daliniai pakeitimai turėtų būti taikomi nuo tos dienos, nuo kurios taikomas metinis dalinis Gairių (ES) 2015/510 (ECB/2014/60) pakeitimas;
                  
               
                     (3)
                  
                  
                     todėl reikėtų atitinkamai iš dalies pakeisti Sprendimą (ES) 2020/187 (ECB/2020/8),
                  
               PRIĖMĖ ŠĮ SPRENDIMĄ:
         
            1 straipsnis
            Dalinis pakeitimas
            Sprendimas (ES) 2020/187 (ECB/2020/8) iš dalies keičiamas taip:
            3 straipsnio 3 dalies d punktas pakeičiamas taip:
            
                        „d)
                     
                     
                        kredito įstaigų, kurių galimybė naudotis Eurosistemos pinigų politikos operacijomis yra apribota, sustabdyta arba panaikinta pagal Gaires (ES) 2015/510 (ECB/2014/60), išleistos padengtos obligacijos automatiškai neperkamos pagal POPP3 tol, kol galioja toks apribojimas, sustabdymas arba panaikinimas. Nukrypsant nuo šio d punkto pirmojo sakinio, Valdančioji taryba išsaugo savo įgaliojimus, įvertinusi kiekvieną atskirą atvejį, iš naujo įvertinti padengtų obligacijų, kurias išleido kredito įstaiga, kurios galimybė naudotis Eurosistemos pinigų politikos operacijomis buvo apribota, sustabdyta arba panaikinta pagal Gaires (ES) 2015/510 (ECB/2014/60), pirkimo panaikinimą ir atšaukti tokį panaikinimą, jei tinkama.“
                     
                  
         
            2 straipsnis
            Įsigaliojimas
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            Jis taikomas nuo 2021 m. sausio 1 d.
         
         
            Priimta Frankfurte prie Maino 2020 m. rugsėjo 25 d.
            
               
                  ECB valdančiosios tarybos vardu
               
               
                  ECB Pirmininkė
               
               Christine LAGARDE
            
         
         
            (1)  2014 m. spalio 15 d. Europos Centrinio Banko sprendimas ECB/2014/40 dėl trečiosios padengtų obligacijų pirkimo programos įgyvendinimo (OL L 335, 2014 11 22, p. 22).
         
            (2)  2020 m. vasario 3 d. Europos Centrinio Banko sprendimas (ES) 2020/187 dėl trečiosios padengtų obligacijų pirkimo programos įgyvendinimo (ECB/2020/8) (OL L 39, 2020 2 12, p. 6).
         
            (3)  2014 m. gruodžio 19 d. Europos Centrinio Banko gairės (ES) 2015/510 dėl Eurosistemos pinigų politikos sistemos įgyvendinimo (Bendrųjų dokumentų gairės) (ECB/2014/60) (OL L 91, 2015 4 2, p. 3).